text: [{"text_idx": "#000000", "text": "Gamlir og go\u0301\u00f0ir jo\u0301lasa\u0301lmar \u2013 fyrri partur"}, {"text_idx": "#000003", "text": "Ta\u00f0 eru n\u00e6stan sjey a\u0301r, si\u0301\u00f0an vit fluttu til Italia. Tu\u0301 skuldi hildi\u00f0, at italienar h\u00f8vdu ein ri\u0301kan si\u00f0aarv, ta\u0301 i\u00f0 ta\u00f0 kom til jo\u0301lasa\u0301lmar. L\u00f8gi\u00f0, men at d\u00f8ma eftir ti\u0301, tu\u0301 hoyrir rundan um teg, so lurta italienar ikki no\u0301gv eftir upprunaligum italskum jo\u0301lasa\u0301lmum. Alt er enskt. Kanska er ta\u00f0 alheimsger\u00f0in."}, {"text_idx": "#000004", "text": "Hugsa\u00f0i at huglei\u00f0a eitt sindur um fy\u0301ra i\u0301sraelskar jo\u0301lasa\u0301lmar. Hetta eru kanska ikki sum so beinlei\u00f0is jo\u0301lasa\u0301lmar, og to\u0301 haldi eg, at vit kunnu loyva okkum at kalla teir ta\u00f0. Teir vo\u0301ru, i\u0301 hvussu so er, beinlei\u00f0is yrktir i\u0301 sambandi vi\u00f0, at Jesus var\u00f0 f\u00f8ddur. Sa\u0301lmarnir eru i\u0301 fyrstu kapitlunum hja\u0301 Lukasi."}, {"text_idx": "#000006", "text": "Vit vita ikki, hvussu hesir sa\u0301lmarnir vo\u0301r\u00f0u bornir fram, men no\u0301gv bendir a\u0301, at teir vo\u0301ru ikki bara endurgivnir, men eisini sungnir."}, {"text_idx": "#000007", "text": "Heilt si\u0301\u00f0an mi\u00f0\u00f8ldina hava hesir sa\u0301lmarnir havt lati\u0301nsk heiti. Lati\u0301nskt ver\u00f0ur ofta sett i\u0301 samband vi\u00f0 ta\u00f0, sum er kato\u0301lskt, men eg fari kortini at loyva m\u00e6r at ny\u0301ta lati\u0301nsku heitini \u2013 ljo\u0301\u00f0a jo\u0301laligari."}, {"text_idx": "#000008", "text": "Heiti\u00f0 a\u0301 sa\u0301lminum hja\u0301 Mariu er \u201eMagnificat\u201c, sum merkir at seta h\u00f8gt ella at dy\u0301rdargera. Heiti\u00f0 a\u0301 sa\u0301lminum hja\u0301 Zakariasi er \u201eBenedictus\u201c, sum merkir at signa ella pri\u0301sa. Heiti\u00f0 a\u0301 sa\u0301lminum hja\u0301 einglunum er \u201eGloria in altissimis Deo\u201c, sum merkir: \u201eDy\u0301rd veri Gudi a\u0301 h\u00e6ddini.\u201c Og heiti\u00f0 a\u0301 sa\u0301lminum hja\u0301 Si\u0301meoni er \u201eNunc dimittis\u201c, sum merkir: \u201eNu\u0301 letur Tu\u0301 fara.\u201c"}, {"text_idx": "#000009", "text": "Ov dru\u0301gt ver\u00f0ur at hyggja at \u00f8llum fy\u0301ra sa\u0301lmunum hesa fer\u00f0, ti\u0301 hyggja vit at hinum trimum i\u0301 n\u00e6stu grein."}, {"text_idx": "#000010", "text": "Sa\u0301lmurin er sungin i\u0301 sambandi vi\u00f0, at Maria fo\u0301r at vitja skyldkonuna Elisabet. Ba\u0301\u00f0ar eru vi\u00f0 barn, og i\u0301 ba\u0301\u00f0um f\u00f8rum er ta\u00f0 ti\u0301, at Harrin hevur framt undurverk. Elisabet, sum hev\u00f0i veri\u00f0 o\u0301fruktb\u00f8r, og ti\u0301 einki barn a\u0301tti, var nu\u0301 vi\u00f0 barn, ho\u0301ast hon og ma\u00f0urin vo\u0301ru v\u00e6l vi\u00f0 aldur. Og Maria var vor\u00f0in vi\u00f0 barn, ho\u0301ast hon var moyggj."}, {"text_idx": "#000011", "text": "Maria er komin langa teinin u\u0301r Betlehem til fjallalandi\u00f0, har Elisabet og ma\u00f0ur hennara bu\u0301gva. Ta\u0301 i\u00f0 t\u00e6r si\u0301ggjast, heilsar Elisabet Mariu og fyllist av Heilaga Andanum. Maria svarar aftur vi\u00f0 Magnificat."}, {"text_idx": "#000012", "text": "Heiti\u00f0 Magnificat er eftir fyrsta or\u00f0inum i\u0301 lati\u0301nska sa\u0301lminum: \u201eMagnificat anima mea Dominum.\u201c Umsett or\u00f0ar\u00e6tt: \u201eSet h\u00f8gt sa\u0301l mi\u0301n Harran.\u201c I\u0301 umseting Victor Danielsens er ta\u00f0: \u201eSa\u0301l mi\u0301n setur Harran h\u00f8gt.\u201c"}, {"text_idx": "#000013", "text": "Maria setur Harran h\u00f8gt, ti\u0301 Hann hevur s\u00e6\u00f0 til hana og hevur gj\u00f8rt sto\u0301rverk vi\u00f0 hana, veldig verk. Hann hevur spjatt sundur tey hugmo\u0301\u00f0igu."}, {"text_idx": "#000014", "text": "Hon byrjar sa\u0301lmin vi\u00f0 at syngja um ta\u00f0, sum er hent henni perso\u0301nliga. Men so vi\u0301\u00f0kar hon sjo\u0301narringin og lovpri\u0301sar Harranum fyri ta\u00f0, sum Hann hevur gj\u00f8rt, ikki bara fyri hana, men fyri alt I\u0301srael."}, {"text_idx": "#000015", "text": "\u201eHann hevur tiki\u00f0 S\u00e6r av I\u0301srael, t\u00e6nara Si\u0301num, fyri at minnast miskunn"}, {"text_idx": "#000016", "text": "mo\u0301ti A\u0301brahami og avkomi hansara allar \u00e6vir \u2013 solei\u00f0is sum Hann tala\u00f0i til fedrar okkara.\u201c Lukas 1.54-55"}, {"text_idx": "#000017", "text": "Go\u0301\u00f0ur jo\u0301lasa\u0301lmur. Jo\u0301lini, ja alt li\u0301vi\u00f0 eigur at vera merkt av, at vit seta Harran h\u00f8gt, b\u00e6\u00f0i fyri ta\u00f0, sum Hann hevur gj\u00f8rt fyri okkum perso\u0301nliga, og ta\u00f0, sum Hann hevur gj\u00f8rt fyri alt fo\u0301lk Si\u0301tt. Ju\u0301, sum hja\u0301 Mariu kunnu umst\u00f8\u00f0urnar kennast r\u00e6\u00f0andi, men okkum ny\u0301tist ikki at r\u00e6\u00f0ast, vit kenna Hann, sum \u201e... minnist miskunn\u201c (Luk. 1.54)."}, {"text_idx": "#000018", "text": "Ja, av sonnum \u2013 sa\u0301l mi\u0301n setur Harran h\u00f8gt!"}]